
ชุดความรู้และเทคโนโลยี สถาบันการจัดการเทคโนโลยีและนวัตกรรมเกษตร (สท.)


ประสบการณ์การผลิตข้าวอินทรีย์จากกลุ่มเกษตรกรจังหวัดยโสธร

ในปี 2558 สำนักงานพัฒนาวิทยาศาสตร์และเทคโนโลยีแห่งชาติ โดยศูนย์พันธุวิศวกรรมและเทคโนโลยี สนับสนุนกลุ่มวิสาหกิจชุมชนผู้ปลูกข้าวอินทรีย์ จังหวัดยโสธร 7 กลุ่ม นำองค์ความรู้ด้านวิทยาศาสตร์และเทคโนโลยียกระดับการผลิตข้าวเพื่อลดต้นทุน เพิ่มผลผลิตและเพิ่มรายได้ สร้างกลไกการขับเคลื่อนวิสาหกิจชุมชนข้าวอินทรีย์ในระดับกลุ่มและเครือข่าย เชื่อมโยงระบบการทำงานในลักษณะภาคีความร่วมมือระหว่างภาครัฐ เอกชน และองค์กรชุมชนในการขับเคลื่อนกระบวนการผลิตข้าวอินทรีย์สู่สากล นำไปสู่การได้ต้นแบบการปลูกข้าวอินทรีย์แบบครบวงจร ผลการดำเนินงานถ่ายทอดเทคโนโลยีการเพิ่มอินทรียวัตถุในแปลงนา


จัดกระบวนการเรียนรู้เรื่องการทำนาอินทรีย์แบบครบวงจร และการใช้ระบบสารสนเทศเพื่อการเก็บข้อมูลเกษตรกรแบบพกพาช่วยในการตรวจรับรองมาตรฐานเกษตรอินทรีย์ มีเกษตรกรที่ได้รับการถ่ายทอดจำนวน 4,565 ราย จาก 7 กลุ่ม 1) ชมรมรักษ์ธรรมชาติ ตำบลนาโส่ อำเภอกุดชุม 2) กลุ่มข้าวคุณธรรม ตำบลกระจาย อำเภอป่าติ้ว 3) กลุ่มเกษตรกรทำนาบากเรือ ตำบลบากเรือ อำเภอมหาชนะชัย 4) เครือข่ายวิสาหกิจชุมชนยั่งยืนน้ำอ้อม ตำบลน้ำอ้อม อำเภอค้อวัง 5) สหกรณ์เกษตรอินทรีย์เลิงนกทาและไทยเจริญ จำกัด ตำบลสามแยก อำเภอเลิงนกทา 6) กลุ่มวิสาหกิจชุมชนเกษตรอินทรีย์วิถีภูไท ตำบลบุ่งค้า อำเภอเลิงนกทา 7) กลุ่มเกษตรธรรมชาติหนองยอ ตำบลกำแมด อำเภอกุดชุม ในพื้นที่ 5 อำเภอ ทำให้ผลิตข้าวเปลือกอินทรีย์ได้ตามมาตรฐานสากล ประมาณ 7,300 ตันพื้นที่เพาะปลูก 10,428.5 ไร่ และข้าวในระยะปรับเปลี่ยนเพื่อเข้าสู่การทำเกษตรอินทรีย์ อีกจำนวน 10,960 ตัน พื้นที่เพาะปลูก 15,657 ไร่ ข้าวเปลือกทั้งสองประเภท กลุ่มเกษตรกรดำเนินการแปรรูปเป็นข้าวสารอินทรีย์และข้าวสารระยะปรับเปลี่ยน ได้จำนวน 3,650 ตัน และ 5,480 ตัน คิดเป็นมูลค่า 103.97 ล้านบาท และ 150.62 ล้านบาท ตามลำดับ (รวมทั้งสิ้น 254.59ล้านบาท)

ผลการดำเนินงาน


จากผลความสำเร็จของโครงการฯ โครงการฯ ร่วมมือกับจังหวัด หน่วยงานราชการในพื้นที่ (พาณิชย์จังหวัด หอการค้าจังหวัด สภาเกษตรกรจังหวัดยโสธร สหกรณ์จังหวัด) ผลักดันให้เกิดคลัสเตอร์เกษตรอินทรีย์ จังหวัดยโสธร เป็นเครือข่ายการทำเกษตรอินทรีย์ของ จังหวัดยโสธร ทั้งระบบ มียุทธศาสตร์ในการทำงาน 6 ด้าน ได้แก่ การเรียนรู้ การจัดการทุน การตลาด   การพัฒนาเครือข่ายฯ การบริหารจัดการใหม่ สวัสดิการชุมชน ในขณะเดียวกัน โครงการฯ ได้ประสานงานกับนักวิจัยของศูนย์เทคโนโลยีโลหะและวัสดุแห่งชาติประเมินประสิทธิภาพของโรงสีข้าวของกลุ่มทั้ง 7 กลุ่ม เพื่อจัดทำสถานภาพและข้อมูลเพื่อปรับปรุงโรงสีข้าวในการลดการสูญเสียข้าวจากการสีข้าว นำส่งผู้ว่าราชการจังหวัดยโสธร ทำให้ทางกลุ่มได้รับงบประมาณในการปรับปรุงโรงสีข้าวเพื่อลดการสูญเสียข้าว นอกจากนี้โครงการฯ สนับสนุนให้เกษตรกรในเครือข่ายปลูกพืชอินทรีย์หลังการทำนา เช่น แตงโม ขมิ้น ไพล งา ถั่วลิสง เพื่อสร้างรายได้หลังการทำนา

ในปี 2559 และ 2560 โครงการฯ ขยายผลความสำเร็จ “ยโสธร โมเดล” ไปยังเครือข่ายต่างๆ ผ่านการบูรณาการกับหน่วยงานภายในจังหวัดและดำเนินการให้มีความสอดคล้องกับแผนจังหวัด เพื่อผลักดันและเพิ่มประสิทธิภาพการผลิตข้าวอินทรีย์ของกลุ่มเกษตรกรทั้งในระดับแปลงนา การแปรรูป และการตลาด ปรับเปลี่ยนการจำหน่ายข้าวเปลือกมาเป็นจำหน่ายข้าวสาร เพื่อสร้างมูลค่าเพิ่ม รวมทั้งขยายผลรูปแบบการพัฒนาเกษตรกรผู้ปลูกข้าวเพื่อให้พึ่งพาตัวเองได้อย่างยั่งยืน มีการขยายผลในพื้นที่ต่างๆ ได้แก่




	บ้านหนองโสกดาว ตำบลโนนสูง อำเภอเมืองอุดรธานี จังหวัดอุดรธานี


	บ้านผักบุ้ง–อาเงย ตำบลนาหนอไผ่ อำเภอชุมพลบุรี จังหวัดสุรินทร์


	บ้านหนองบึง ตำบลชุมพลบุรี อำเภอชุมพลบุรี จังหวัดสุรินทร์


	หมู่บ้านข้าวเหลือง 11 (โคกล่าม) ตำบลดงลิง อำเภอกมลาไสย จังหวัดกาฬสินธุ์


	หมู่บ้านข้าวอินทรีย์บ้านเหิบ ตำบลนาขาม อำเภอเรณูนคร จังหวัดนครพนม


	กลุ่มเกษตรกรบ้านบ่อแดง ตำบลบ่อดาน อำเภอสะทิงพระ จังหวัดสงขลา


	กลุ่มเกษตรกรผลิตเมล็ดพันธุ์ข้าว บ้านเชิงแส ตำบลเชิงแส อำเภอกระแสสินธุ์ จังหวัดสงขลา


	หมู่บ้านเศรษฐกิจพอเพียง บ้านหนองถ้วย ตำบลตะเครี๊ยะ อำเภอระโนด จังหวัดสงขลา


	เครือข่ายนาอินทรีย์จะนะ ตำบลป่าชิง อำเภอจะนะ จังหวัดสงขลา 


	ศูนย์การเรียนรู้เพื่อการพัฒนาเศรษฐกิจพอเพียง บ้านหนองเสาธง ตำบลควนรู อำเภอรัตภูมิ จังหวัดสงขลา








ติดต่อขอข้อมูล และดูงานได้ที่ นายพาทิน จันทสิงห์ เครือข่ายวิสาหกิจชุมชนยั่งยืนน้ำอ้อม ตำบลน้ำอ้อม อำเภอค้อวัง จังหวัดยโสธร หมายเลขโทรศัพท์ 06 1530 6874




สถาบันการจัดการเทคโนโลยีและนวัตกรรมเกษตร (สท.)


Agricultural Technology and Innovation Management Institute (AGRITEC)

สำนักงานพัฒนาวิทยาศาสตร์และเทคโนโลยีแห่งชาติ
111 อุทยานวิทยาศาสตร์ประเทศไทย ถนนพหลโยธิน
ตำบลคลองหนึ่ง อำเภอคลองหลวง จังหวัดปทุมธานี 12120
โทรศัพท์ 0-2564-7000 
e-mail: agritec@nstda.or.th
Call center 096 996 4100 
Facebook/nstdaagritec

